Se vi lernis Esperanton per Duolingo, kaj nun havas finitan kaj oritan arbon, ne estos utile reiri al la komenco (aŭ al ajna punkto de la kurso), kvankam tia reiro ja tentas vin. Vi ne parkerigis ĉiun regulon aŭ memoras ĉiun instruitan vorton en ĉiu momento. Verŝajne la uzadoj de po kaj participoj ankoraŭ konfuzas vin. Sed vi lernis la bazan gramatikon kaj havas utilan vortostokon. Ĝuste ĉi tion la kurso celis — gratulon pro via sukceso!

Unu el la defioj pri lingvolernado estas rezignado. Ofte lerniloj ne taŭgas (aŭ konvenas) — imagu vian penon, se vi devus lerni novan lingvon per lekcioj, grifelo kaj tabelo anstataŭ per poŝtelefono, komputilo kaj libroj. Verŝajne vi rezignus kiel eble plej frue pro la neeviteblaj klopodoj lerni ion ajn! Estas bonege, ke la procedo de lernado iras multe pli glate nuntempe ol antaŭe.

Tamen, ĉiu medalo du flankojn posedas. La facileco kaj ludeco de novaj lerniloj (kiel Duolingo) ne same tedas la lernanton, kiel la antaŭaj. Ĉi tio instigas daŭran lernadon per metodo, kiu ne same utilas post la atingo de la kurscelo. Oni ne sekvas finitan kaj sukcesan kurson denove en la universitato por kapti tion — eĉ se oni ricevis noton, pri kiu li ne fieras!

Do, mi volas aŭdacigi vin, kara leganto, pri rezignado. Vi jam komprenas Esperanton, do komencu uzi ĝin! Ekzistas multaj facilaj libroj, kiujn vi povas aliri senpage per Interreto (ekzemple, Gerda malaperis!). Ankaŭ la plej bonaj gramatiko (PMEG) kaj vortaro (PIV) estas haveblaj senpage. Laŭ mia scio, pli libere alirebla lingvo ne ekzistas. Ni ĉiuj profitas de ĉi tiu mirindaĵo.

Se vi ne taskas vin sufiĉe sperta por alfronti ĉi tiujn defiojn, ne daŭrigu la saman kurson, el kiu vi ne ĉerpis la deziratan scion la unuan fojon! Male — provu ion novan. La nova kurso ĉe lernu! ŝajnas al mi utila maniero fortranĉi la fortajn ligojn inter la lingvo de instruado (ĉu denaska, ĉu ne) kaj Esperanto, kiujn Duolingo kreas per sia (sendube utila) sistemo de unufraza tradukado.

Instruilaro povas lernigi vin pli bone, ol sola instruilo. Samspeca ĝuo — eble eĉ ia pli granda ĝuo — troviĝas en tiu fora loko, kiu estas vualita de nebulo nun. Se vi decidas nun entrepreni ĉi tiun novan kaj longan vojaĝon survoje al flueco, mi garantias ion: vi ne volos longe resti ie ajn dum longa tempo. La vojaĝo anstataŭos la celon.